סולה (נהר בפולין)

סולה (בפולנית: Soła) הוא נהר באורך של 89 קילומטר, הזורם בפרובינציות פולין קטן ושלזיה שבדרומה של פולין. הוא אחד מיובליו של הנהר ויסלה.

מקורו של הנהר הוא ברכס הרי הבסקידים (Beskidy), חלק מהרי הקרפטים, בגבולה של פולין עם סלובקיה. הנהר זורם צפונה עד לשפכו אל תוך הוויסלה בכפר ברושקוביצה (Broszkowice) מצפון מזרח לעיר אושוויינצ'ים. שטח אגן הניקוז שלו הוא 1,375 קילומטר רבוע. מספר סכרים שלפניהם מאגרי מים נטויים על הנהר בחלקו הדרומי.

תוואי הנהר עובר בצפונו ליד העיר אושוויינצ'ים, במרחק של עשרות מטרים מגדר מחנה הריכוז וההשמדה אושוויץ I. במהלך הפעלת המחנה הושלכו לתוך הנהר בפקודת הגרמנים כמויות גדולות של אפר אדם ועצמות אדם גרוסות. אלו היו שרידי גופותיהם של יהודים ואחרים שנרצחו בתאי הגאזים במחנה ובמחנה בירקנאו הסמוך אליו וגופותיהם נשרפו. ההשלכה נעשתה על ידי אנשי הזונדרקומנדו, שאולצו להשתתף בהפעלת תאי הגזים והמשרפות באושוויץ.

קישורים חיצוניים

הערות שוליים

פולין: נהרות ונחלים
פולין קטן (פרובינציה)
שלזיה (פרובינציה)
אושוויץ